ธปท.ขาสั่นเห็นบาทแข็งกสิกรเชื่อสิ้นปียืน29แน่
ธปท.ไม่ห่วงค่าเงินบาทแข็งค่าเร็วสวนทางกับยูโร กสิกรไทยคาดเห็น 29 บาทในสิ้นปีนี้
21 ส.ค. 2554

ธปท.ไม่ห่วงค่าเงินบาทแข็งค่าเร็วสวนทางกับยูโร กสิกรไทยคาดเห็น 29 บาทในสิ้นปีนี้
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ธปท.ไม่ได้รู้สึกกังวลกับการปรับตัวแข็งค่าขึ้นของค่าเงินบาทในช่วงนี้ เพราะแข็งค่าขึ้นเล็กน้อยสวนทางกับค่าเงินยูโร และเคลื่อนไหวตามกลไกลตลาดที่มีความต้องการซื้อมาก ค่าเงินบาทก็แข็งค่าขึ้น แต่ถ้าความการซื้อน้อยลงเงินบาทก็อ่อนค่า อย่างไรก็ตาม ธปท.จะติดตามดูอย่างใกล้ชิดต่อไป
ทั้งนี้ เป็นที่น่าสังเกตว่า ปกติแล้วค่าเงินบาทมักจะเคลื่อนไหวตามค่าเงินยูโร แต่สวนทางกับค่าเงินเหรียญสหรัฐ แต่วานนี้กลับแข็งค่าขึ้นสวนทางกับค่าเงินยูโรที่ปรับอ่อนค่าลง โดยค่าเงินบาทเคลื่อนไหวที่ระดับ 30.23 บาทต่อเหรียญสหรัฐ จาก 30.27 บาทต่อเหรียญสหรัฐ
นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย กล่าวว่า เชื่อว่าในสัปดาห์หน้า ธปท.จะประชุมเพื่อพิจารณาขึ้นอัตราดอกเบี้ยนโยบายอีก 0.25% มาอยู่ที่ 3.25% ซึ่งจะทำให้ส่วนต่างของอัตราดอกเบี้ยของไทยและสหรัฐเพิ่มขึ้นเป็น 3% จึงน่าจะทำให้ค่าเงินบาทยังมีทิศทางแข็งค่าขึ้นอย่างต่อเนื่องตามปัจจัยพื้นฐานทางเศรษฐกิจ 
“ผมประเมินว่าในสิ้นปีนี้ค่าเงินบาทจะแข็งค่าขึ้นมาอยู่ที่ 29 บาทต่อเหรียญสหรัฐ ส่วนนโยบายอัตราแลกเปลี่ยนคงที่ของพรรคเพื่อไทยนั้นคงเป็นเรื่องยากหากจะกลับไปใช้นโยบายดังกล่าว เพราะเศรษฐกิจโลกมีความผันผวน ซึ่งจะเป็นปัญหาต่อเศรษฐกิจ เพราะภาคธุรกิจและนักลงทุนจะปรับตัวได้ยาก
นักค้าเงินธนาคารไทยพาณิชย์ กล่าวว่า สาเหตุที่ค่าเงินบาทมีแนวโน้มปรับแข็งค่าขึ้นมาอย่างต่อเนื่องไม่ได้มีผลจากนโยบายของรัฐบาลที่จะทำให้เงินบาทแข็งค่าเพื่อทำให้ราคาสินค้าไม่แพงแต่อย่างใด แต่น่าจะเป็นเพราะมีเงินทุนต่างชาติเริ่มไหลเข้ามา โดยเฉพาะในตลาดพันธบัตรระยะสั้น ทำให้ค่าเงินแข็งค่าขึ้น m